অনলাইন ডেস্ক
জেফ ও ম্যাকেনজি রেকর্ড অর্থে বিচ্ছেদ রফায় রাজি
বিশ্বের সবচেয়ে ধনী ব্যক্তি আমাজনের প্রতিষ্ঠাতা জেফ বেজোস ও ম্যাকেনজি রেকর্ড পরিমাণ অর্থে বিচ্ছেদ রফায় একমত হয়েছেন। গতকাল বৃহস্পতিবার দুজন এ-সংক্রান্ত ঘোষণা দিয়েছেন। এতে ম্যাকেনজি বিশ্বের তৃতীয় ধনী নারী হতে যাচ্ছেন।আজ শুক্রবার বিবিসি অনলাইনের প্রতিবেদনে জানানো হয়, জেফ ও ম্যাকেনজি প্রায় ৩৫ বিলিয়ন মার্কিন ডলারে বিচ্ছেদ বন্দোবস্তে রাজি হয়েছেন।২৫ বছর সংসার করার পর গত জানুয়ারিতে জেফ ও ম্যাকেনজির বিবাহবিচ্ছেদের ঘোষণা আসে। দুজনই সামাজিক যোগাযোগমাধ্যমে এই বিচ্ছেদের ঘোষণা দেন।১৯৯৩ সালে জেফ ও ম্যাকেনজির বিয়ে হয়। বিয়ের এক বছর পর ১৯৯৪ সালে জেফ আমাজন প্রতিষ্ঠা করেন।জেফ ও ম্যাকেনজির চার সন্তান আছে।বিচ্ছেদ বন্দোবস্তের ঘোষণা আসার পর উভয় পক্ষ পরস্পর সম্পর্কে ইতিবাচক মন্তব্য করেছে। তবে আর্থিক বিষয়ে কোনো পক্ষই বিস্তারিত কিছু জানায়নি।আমাজনের প্রায় ৪ শতাংশ শেয়ার পাবেন ৪৮ বছর বয়সী ম্যাকেনজি। যার মূল্য ৩৫ দশমিক ৬ বিলিয়ন।ফোর্বসের তথ্যমতে, শুধু আমাজনের শেয়ারই ম্যাকেনজিকে বিশ্বের তৃতীয় ধনী নারী করবে। জেফ বিশ্বের শীর্ষ ধনীই থাকবেন।